Kaspars Liepiņš
Kaspars Liepiņš (dzimis 1984. gada 11. oktobrī) ir latviešu motokrosa sportists blakusvāģu klasē, līdzbraucējs, kurš kopā beļģu motokrosa pilotu Jorisu Hendriksu 2009. gadā kļuva par pasaules čempionu. Kaspars Liepiņš Latvijas čempionātā blakusvāģu sacensībās piedalās no 2003. gada. Savu karjeru viņš uzsāka kā Ulda Zvaigznīša kantētājs, bet no 2004. gada pārsēdās Kārļa Leimaņa blakusvāģī. Liepiņš pasaules čempionātā debitēja 2007. gada sezonā ar posmu Nīderlandē, kurā piedalījās kopā ar Kārli Leimani. Savā pirmajā braucienā viņi finišēja 26. vietā, bet spēja izcīnīt trīs punktus sacensību otrajā braucienā. Ekipāža tajā sezonā piedalījās pirmajos četros no astoņiem pasākumiem un sezonu kopvērtējumā noslēdza 33. vietā. Sezonu vēlāk latviešu motokrosa kantētājs uzsāka sadarbību ar Jorisu Hendriksu, pasaules čempionāta kopvērtējumā ieņemot 4. vietu, tāpat triumfējot Beļģijas nacionālajā čempionātā. 2009. gadā Hendriksa/Liepiņa duets tika kronēti par tās sezonas čempioniem, gāžot no troņa Danielu Vilemsenu, kurš pirms tam uzvarēja sešas sezonas pēc kārtas. Līdz ar to Kaspars Liepiņš Latvijas motosporta vēsturē iegāja kā ceturtais latvietis ar pasaules čempionāta zelta medaļu blakusvāģu motokrosā. Gadu vēlāk Hendriksa/Liepiņa ekipāža izcīnīja 2. vietu. Pēdējo kopīgo sezonu pasaules čempionātā Hendriks ar Liepiņu aizvadīja 2012. gadā, kas sezonu noslēdza ierindojoties 4. vietā. Turpmāk ekipāža startēja reģionālajos čempionātos. Startējot kopā ar Hendriksu Liepiņš trīsreiz kļuva par Beļģijas (2008., 2009. un 2010.), Francijas (2013) un Vācijas (2015) čempionu. Kopš 2017. gada Kaspars sacensībās piedalās tandēmā ar Māri Rupeiku, ar kuru kopā tikušie pie diviem zeltiem Latvijas čempionātā (2017. un 2023.g.), kā arī pie bronzas 2018. gada Nāciju kausā.